Drie in hof ná Matie se moordHannah Cornelius. Foto: Facebook. Drie verdagtes verskyn na verwagting Maandag in die Stellenbosch-landdroshof in verband met ŉ kapingsvoorval waartydens Hannah Cornelius (21), ŉ student aan die Universiteit Stellenbosch, vermoor en haar vriend ernstig beseer is. Cornelius en haar vriend, ŉ manstudent aan die US, was Vrydagaand slagoffers van ŉ kapingsvoorval in Stellenbosch. Cornelius is vermoedelik ontvoer terwyl haar vriend tydens die kaping uit die motor kon kom of uitgegooi is. Hy het vermoedelik kopbeserings opgedoen. Sers. Noloyiso Rwexana, woordvoerder van die polisie, het vroeër aan Maroela Media gesê drie mans het die blou VW Citi Golf [waarin Cornelius en haar vriend gery het] gekaap. Cornelius se liggaam is Saterdag omstreeks 08:30 “met beserings” naby ŉ plaas op die Knorhoekpad buite Stellenbosch aangetref. Haar vriend het ernstige beserings tydens die voorval opgedoen en is na ŉ nabygeleë hospitaal gehaas vir mediese behandeling. Kapt. FC van Wyk, provinsiale polisiewoordvoerder, het Maandag aan Maroela Media bevestig drie mans, onderskeidelik 26, 28 en 32 jaar oud, is reeds in hegtenis geneem nadat die gekaapte voertuig in hul besit gevind is. Die polisie het op die voertuig beslag gelê. Dit is nog nie duidelik of die verdagtes net vir die besit van ŉ gekaapte voertuig aangekla gaan word, of ook van moord en poging tot moord nie. Van Wyk het gesê die polisie ondersoek ŉ saak van moord, poging tot moord en kaping. Die ondersoek duur voort. Personeel van die US se afdeling studentesake was Saterdagaand met Cornelius se ouers oor die voorval in verbinding om ondersteuning te bied.